b"\n_START_ARTICLE_\nDaniel Radcliffe\n_START_SECTION_\nZgodnje \xc5\xbeivljenje\n_START_PARAGRAPH_\nDaniel Jacob Radcliffe se je rodil v Hammersmithu, Zdru\xc5\xbeeno kraljestvo, kot edini sin Alana Georgea Radcliffea, literarnega agenta in Marcie Jeannine Gresham (roj. Marcia Gresham Jacobson), mened\xc5\xbeerke, ki je bila vklju\xc4\x8dena v mnoge filmske projekte za BBC, med drugim tudi v Uganke in\xc5\xa1pektorja Lynleyja in Walk Away And I Stumble. Njegova mama je Judinja, nekateri njeni predniki pa prihajajo iz Westcliff-on-Seaja, Essex, njegov o\xc4\x8de pa je protestant, izvirno iz Severne Irske._NEWLINE_Daniel Radcliffe je \xc5\xbeeljo do igranja prvi\xc4\x8d pokazal pri petih letih. Decembra 1999 je pri desetih letih posnel svoj prvi film, BBC-jev televizijski film, posnet po romanu Charlesa Dickensa, David Copperfield, kjer je upodobil Davida Copperfielda kot majhnega de\xc4\x8dka.\n_START_SECTION_\nIzobrazba\n_START_PARAGRAPH_\nDaniel Radcliffe se je \xc5\xa1olal na dveh de\xc5\xa1kih \xc5\xa1olah: na \xc5\xa1oli Sussex House School v Cadogan Squareu, Chelsea, London in na \xc5\xa1oli City of London School v Londonu, kjer je bil eden izmed najbolj\xc5\xa1ih u\xc4\x8dencev. Leta 2006 je na treh sprejemnih izpitih za kolid\xc5\xbee dobil najvi\xc5\xa1je ocene, vendar se je odlo\xc4\x8dil prekiniti \xc5\xa1olanje in ni od\xc5\xa1el na kolid\xc5\xbe ali univerzo.\n_START_SECTION_\nKariera\n_START_PARAGRAPH_\nDaniela Radcliffea je na avdicijo za film Harry Potter in kamen modrosti leta 2000 povabil producent filma, David Heyman, ki ga je opazil v gledali\xc5\xa1ki igri Marie Jones: Kamni v \xc5\xbeepih. Avgusta istega leta je po ve\xc4\x8d avdicijah za vlogo izvedel, da je dobil glavno vlogo, vlogo Harryja Potterja v filmski upodobitvi romana pisateljice J. K. Rowling. Tudi pisateljica sama je odobravala izbiro:\xc2\xa0\xc2\xbbTudi sama sem Daniela Radcliffea videla na avdiciji in mislim, da Chris Columbus ne bi mogel najti bolj\xc5\xa1ega Harryja.\xc2\xab Radcliffe se je leta 2001 poleg Piercea Brosnana pojavil v filmu Kroja\xc4\x8d iz Paname in hkrati posnel tudi prvi film iz filmske serije o Harryju Potterju, Harry Potter in kamen modrosti._NEWLINE_Daniel Radcliffe je Harryja Potterja upodobil tudi v slede\xc4\x8dih \xc5\xa1estih filmih: Harry Potter in dvorana skrivnosti (2002), Harry Potter in jetnik iz Azkabana (2004), Harry Potter in ognjeni kelih (2005), Harry Potter in Feniksov red (2007), Harry Potter in Princ me\xc5\xa1ane krvi (2009) ter Harry Potter in svetinje smrti I. (2010). Podpisal je tudi pogodbo za snemanje osmega filma; Harry Potter in svetinje smrti II., ki bo iz\xc5\xa1el leta 2011. Daniel Radcliffe pravi, da je\xc2\xa0\xc2\xbbzelo vesel\xc2\xab, da bodo zadnja dva filma posneli v dveh delih, saj meni, da ni treba izpustiti nobenega prizora, ki ga je Rowlingova napisala v knjigi. Vsi filmi iz fran\xc5\xa1ize so zaslu\xc5\xbeili veliko denarja in dosegli veliko gledanost._NEWLINE_Leta 2002 se je Daniel Radcliffe kot gost pojavil v gledali\xc5\xa1ki igri v produkciji West Enda The Play What I Wrote, ki jo je re\xc5\xbeiral Kenneth Branagh (slednji je odigral vlogo profesorja Sharmerja v filmu Harry Potter in dvorana skrivnosti). Leta 2006 je \xc5\xbeelel pokazati ob\xc4\x8dinstvu, da se je iz otroka spremenil v odraslega igralca, zato se je pojavil v televizijski seriji Statisti, kjer se je nor\xc4\x8deval iz sebe, za\xc4\x8del pa je tudi snemati neodvisno avstralsko dramo December\xc4\x8dki. Film, ki so ga snemali \xc5\xa1est tednov, je 14. septembra 2007 v Severni Ameriki izdal Warner Bros. Daniel Radcliffe je s svojim u\xc4\x8diteljem jezikov \xc5\xa1est mesecev vadil, da je dobil popoln avstralski naglas. Vlogo je sprejel, saj se je \xc5\xbeelel pojaviti tudi kot stranski in ne glavni lik. Njegova naslednja vloga je bila 27. februarja 2007 v gledali\xc5\xa1ki igri Petra Shafferja, Equus, kjer je igral Alana Stranga, fanta, ki je obseden s konji. Za igro se je \xc5\xbee pred odprtjem zanimalo veliko medijev in \xc5\xa1e preden se je za\xc4\x8dela predvajati, je \xc5\xbee iztr\xc5\xbeila 2 milijona \xc2\xa3, Radcliffe pa se je na eni izmed scen v igri pojavil popolnoma gol. Njegov nastop je v glavnem prejel pozitivne kritike, kritiki pa so bili navdu\xc5\xa1eni nad globino njegove vloge. Igro Equus so nehali uprizarjati 9. junija 2007. Kasneje so igro ponovno otvorili v Broadwayskem teatru v New Yorku, kjer je Daniel Radcliffe nadaljeval svojo vlogo Alana Stranga, v igri pa se je pojavil tudi Richard Griffiths, ki je imel v filmih o Harryju Potterju vlogo Vernona Dursleyja, Harryjevega zlobnega strica. Pred za\xc4\x8detkom igre je izjavil, da je precej \xc5\xbeiv\xc4\x8den, saj je menil, da je ameri\xc5\xa1ka javnost bolj kriti\xc4\x8dna od tiste v Londonu._NEWLINE_Med poletjem 2007 je snemal neodvisno ITV-jevo dramo Moj sin Jack, ki je temeljila na resni\xc4\x8dni zgodbi o smrti sina Rudyarda Kiplinga med 1. svetovno vojno. Film je v Veliki Britaniji iz\xc5\xa1el 11. novembra 2007, v ZDA pa 20. aprila 2008. V filmu je imel Daniel Radcliffe vlogo glavnega junaka, Jacka Kiplinga, vojaka in sina pisatelja Rudyarda Kiplinga. O vlogi je povedal:_NEWLINE_Za veliko ljudi moje starosti je prva svetovna vojna samo tema mnogih zgodovinskih knjig. A mene je ta dogodek \xc5\xbee vedno zelo fansciniral in mislim, da je to \xc5\xa1e danes tako pomembno, kot je bilo v\xc4\x8dasih._NEWLINE_V starosti \xc5\xa1estnajst let je Daniel Radcliffe postal najmlaj\xc5\xa1i ne-plemi\xc4\x8d, kar jih je kdaj imelo svoj portret v galeriji National Portrait Gallery. 13. aprila 2006 je bil njegov portret, ki ga je narisal Stuart Pearson Wright, razstavljen na Royal National Theatre kot del novega odprtja Londonskega teatra, kasneje pa so ga prestavili v galerijo National Portrait Gallery. Ko je portret nastajal, je bil Radcliffe star komaj \xc5\xa1tirinajst let._NEWLINE_9. julija 2007 so Daniel Radcliffe in njegova soigralca iz filmov o Harryju Potterju, Rupert Grint in Emma Watson pustili odtise rok, nog in palic, s katerimi so snemali filme iz fran\xc5\xa1ize Harry Potter, pred Grauman's Chinese Theater v Hollywoodu._NEWLINE_V New York Timesa so 28. decembra 2007 potrdili, da bo Daniel Radcliffe upodobil pokojnega Dana Eldona v prihajajo\xc4\x8dem biografskem filmu, naslovjenem Journey ali The Journey is the Destination. Eldonova mama, Kathy, je osebno izbrala njega, kljub temu, da je tekmoval z igralci, kot so Heath Ledger, Ryan Phillippe in Joaquin Phoenix. Dejala je, da je Daniela Radcliffea izbrala zato, ker ima\xc2\xa0\xc2\xbbnajbolj\xc5\xa1i smisel za humor in najve\xc4\x8d energije\xc2\xab, ki jo spominjata na njenega sina.\n_START_SECTION_\nZasebno \xc5\xbeivljenje\n_START_PARAGRAPH_\nDaniel Radcliffe se je nekaj \xc4\x8dasa \xc5\xa1olal na de\xc5\xa1ki \xc5\xa1oli Sussex House School, kasneje pa \xc5\xa1e na \xc5\xa1oli City of London School. Leta 2006 je povedal, da je v \xc5\xa1oli odli\xc4\x8dnjak, a je izobrazbo vseeno opustil, saj se je nameraval posvetiti igranju._NEWLINE_Daniel Radcliffe pravi, da je ateist, vendar da je tudi\xc2\xa0\xc2\xbbzelo ponosen, da sem Jud\xc2\xab. Je velik obo\xc5\xbeevalec punk rock glasbe, rad ima glasbene skupine, kot so Sex Pistols, The Libertines in Hard-Fi, od samostojnih izvajalcev pa rad poslu\xc5\xa1a Jack Penate in Kate Nash. Njegov najljub\xc5\xa1i band je The Hold Steady. Decembra 2007 je Daniel Radcliffe objavil nekaj poemov pod imenom Jacob Gershon. V intervjuju z revijo Attitude je Daniel Radcliffe povedal, da podpira liberalne demokrate._NEWLINE_Daniel Radcliffe se je leta 2006 pojavil na seznamu Sunday Times Rich List, saj ga je njegov zaslu\xc5\xbeek v tistem letu (okoli 14 milijonov \xc2\xa3) uvrstil med najbogatej\xc5\xa1e mladih ljudi iz Velike Britanije. Na istem seznamu se je pojavil tudi leta 2007 in sicer na triintridesetem mestu, saj je v tistem letu zaslu\xc5\xbeil 17 milijonov. Za prvi film o Harryju Potterju naj bi dobil 250,000 \xc2\xa3, okoli 5.6 milijonov \xc2\xa3 za \xc4\x8detrti film in 8 milijonov \xc2\xa3 za film Harry Potter in Feniksov red. Kljub svojemu bogastvu pa pravi, da nima dragega okusa. Daniel Radcliffe je povedal, da so njegov glavni stro\xc5\xa1ek knjige, saj\xc2\xa0\xc2\xbbzelo veliko bere\xc2\xab._NEWLINE_Daniel Radcliffe popira mnogo dobrodelnih organizacij, med drugim tudi Demelza House Children's Hospice v Sittingbourneju, Kent. Za svoj rojstni dan je svoje obo\xc5\xbeevalce prosil, naj donirajo majhen stro\xc5\xa1ek tej organizaciji._NEWLINE_Februarja 2005 je Daniel Radcliffe daroval svojo\xc2\xa0\xc2\xbbBradavi\xc4\x8darsko\xc2\xab\xc2\xa0majico s podpisom v dobrodelne namene, s \xc4\x8dimer je pomagal zbrati denar za pomo\xc4\x8d \xc5\xbertvam tsunamija tistega leta. Majico je nosil med snemanjem filma Harry Potter in ognjeni kelih. Z njegovo majico so iztr\xc5\xbeili 520 \xc2\xa3 oziroma 811.80 $._NEWLINE_Daniel Radcliffe poudarja tudi pravice homoseksualcev, ki govorijo proti homofobiji, pred kratkim pa je za Trevor Project posnel tudi kratko objavo, pri kateri je spodbujal k temu, da se najstnike podu\xc4\x8di o homoseksualnosti in tako prepre\xc4\x8dijo dolo\xc4\x8dene samomore. Projekt Trevor Project je tudi finan\xc4\x8dno podprl._NEWLINE_Daniel Radcliffe je postal velik obo\xc5\xbeevalec kriketa in si za svoj osemnajsti rojstni dan ogledal prvo tekmo kriketa Anglije proti Indiji. Po kon\xc4\x8dani tekmi je stal v \xc4\x8dakalni vrsti, da je dobil avtograme indijskega igralca Sachina Tendulkara in angle\xc5\xa1kega igralca Andrewa Straussa. Glede na to, je rekel:_NEWLINE_Ljudem sem v mnogih intervjujih povedal, da sem sanjal, da me je Andrew Strauss s palico za kriket lovil po igri\xc5\xa1\xc4\x8du. Bilo je med tekmo z Zahodno Indijo, ko Andrew ni igral preve\xc4\x8d dobro in neki Avstralec, ki je to poslu\xc5\xa1al se je priklju\xc4\x8dil pogovoru in rekel:\xc2\xa0\xc2\xbbNe bi me preve\xc4\x8d skrbelo za Straussa, \xc4\x8de bi zamahnil po meni, saj bi me v tem trenutku po vsej verjetnosti zgre\xc5\xa1il!\xc2\xab_NEWLINE_Daniel Radcliffe je povedal, da trpi zaradi blage oblike nevrolo\xc5\xa1ke motnje, imenovane dispraksija._NEWLINE_Kljub temu, da ve\xc4\x8dino prostega \xc4\x8dasa pre\xc5\xbeivi v Angliji, ima v lasti stanovanje v Melbournu, predmestju Tooraka."